**Daugavpils pilsētas domes 2020.gada­­­­­­­­­­­­ 17.decembra saistošo noteikumu Nr.51**

**„Daugavpils pilsētas pašvaldības un Daugavpils Universitātes aģentūras “Daugavpils Sporta medicīnas centrs” nolikums” paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Projekta nepieciešamības pamatojums | Saskaņā ar [Publisko aģentūru likuma](https://likumi.lv/ta/id/202272-publisko-agenturu-likums) 3.panta trešo daļu, ja valsts un pašvaldību resursu efektīvai izmantošanai, kopīgu funkciju nodrošināšanai un sabiedrības vajadzību apmierināšanai tas ir lietderīgi, (..) vairākas pašvaldības ir tiesīgas izveidot kopīgu aģentūru, kas darbojas vairāku tiešās un pastarpinātās vai tiešās pārvaldes iestāžu kompetences jomā. Daugavpils pilsētas pašvaldība no vienas puses un Daugavpils Universitāte no otras puses ir atvasinātās publiskās personas. Ar mērķi nodrošināt mūsdienu prasībām atbilstošu sporta medicīnas centru, kurā strādās augstās klases profesionāļi sporta medicīnas, fizioterapijas, traumatoloģijas un rehabilitācijas jomā, nodrošinot regulāras veselības pārbaudes, konsultācijas par traumu profilaksi, ķermeņa slodzi un citiem jautājumiem, sportistiem visa Latgales reģionā, t.sk. bērniem ar paaugstinātu fizisko slodzi padziļināto medicīnisko pārbaudi, vienojās par kopīgas aģentūras izveidi. Kopīgas aģentūras izveide sekmēs pašvaldības resursu efektīvāku izmantošanu, kopīgu ar Daugavpils Universitāti funkciju nodrošināšanu (sekmēt iedzīvotāju izglītības līmeņa paaugstināšanu, paplašinot praktisko nodarbību iespējas, veicināt veselīgu dzīvesveidu un sportu). |
| 2. Īss projekta satura izklāsts | Saistošie noteikumi ir Daugavpils pilsētas pašvaldības un Daugavpils Universitātes aģentūras “Daugavpils Sporta medicīnas centrs” nolikums, kurā atrunāta aģentūras kompetence pakalpojumu sniegšanā, padotība, darbības pārraudzības kārtība, izveidošanas mērķis, aģentūras uzdevumi, administratīvo aktu izdošanas, administratīvo aktu vai faktiskās rīcības apstrīdēšanas kārtība, aģentūras likvidēšanas kārtība un kārtība, kādā notiek izstāšanās no tās. |
| 3. Informācija par plānoto projekta ietekmi uz pašvaldības budžetu | Budžeta finansējums tiek paredzēts Domes struktūrvienības „Sporta medicīnas centrs” budžeta ietvaros un papildus finansējums 20 000 *euro* apmērā. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināms. |
| 5. Informācija par administratīvajām procedūrām | Administratīvo procesu nodrošinās aģentūra. |
| 6. Informācija par konsultācijām ar privātpersonām | Ir saņemta Pārresoru koordinācijas centra 17.11.2020. vēstule Nr.1.2-5/73, kurā augsti novērtēti Daugavpils pilsētas pašvaldības centieni un iniciatīva, kas saskan ar Valsts prezidenta un arī Ministru prezidenta kopīgi uzrunāto problēmu un akcentēto vajadzību par to, ka valstī ir nepieciešams sistēmiski izveidot valsts pārvaldes mehānismu, kas vērsti uz ciešāku sadarbību horizontālā līmenī, ne kā ierasts- vertikāli atsevišķu jomu ietvaros.Ir saņemta Vides aizsardzības un reģionālās attīstības ministrijas 05.11.2020. vēstule nr.1-132/9941. kurā ministrija pauž viedokli, ka Publisko aģentūru likuma 3.panta trešās daļas regulējums nepieļauj kopīgas divu atvasinātu publisku personu aģentūras veidošanu, izņemot, ja šādu aģentūru veido vairākas pašvaldības. |

Domes priekšsēdētājs *(personiskais paraksts)* I.Prelatovs